VEGA præsenterer

**Scarlet Pleasure rammer plet i Store VEGA**

*Den 25. februar glider Scarlet Pleasures lavine af kælende hits og selvsikre stil ud i Store VEGA.*

Scarlet Plesure har i løbet af de seneste år cementeret deres navn som et af de absolut største på den danske livescene. Bandet har flere udsolgte Danmarksturnéer bag sig og har indtaget både Orange Scene, Grøn Koncert og nogle af Danmarks største arenaer med deres solide hitparade af sange og et altid medrivende liveshow.

Også Store VEGA har lagt gulv til et hav af Scarlet Pleasure-koncerter, hvor de tre hitmagere aldrig har ladet deres hær af dedikerede fans gå skuffede fra Vesterbro. I marts udkom deres seneste single ”Better”, som de forkælede X-Factors seere med live.

Med hits som ”Deja Vu”, ”Limbo”, ”Heat”, ”Windy” og senest ”Good Together”, ”What a Life” samt ”24/7” er den unge trio et af tidens mest progressive popnavne. Deres musik fangede for alvor danskernes opmærksomhed i 2017 – et år der også bød på statuetter ved både DMA, P3 Guld, Gaffa Prisen og Zulu Awards.

Scarlet Pleasure består af de tre musikere Emil Goll (vokal), Joachim Dencker (trommer) og Alexander Malone (bas). Alle glade for popmusik og alle så ambitiøse, at de som nittenårige forlod Danmark for at prøve lykken i USA. Det blev dog en lidt mislykket musikalsk udflugt til et New York, der ikke kunne leve op til drømmene, og efter et halvt års tid, vendte bandet tilbage til Danmark og fik hurtigt styr på ambitioner og sound.

**Fakta om koncerten:**  
Scarlet Pleasure (DK)   
Torsdag den 25. februar kl. 20:00  
Store VEGA, Enghavevej 40, 1674 Kbh. V  
300 kr. + gebyr  
Billetsalget starter i dag via VEGAs hjemmeside og Ticketmaster.